Sipngang Pamukaw, Paimbong

Malipoton an kabanggihon sa rukarok nin kapagalan,
garo baga nalulula an sakong kahaisan,
nin huli ta nagkakaramhol na sa kahuhurop,
ta uya baga si init, dae nang gayo napapak-it.
Matubod daw an madinudang pakrit,
ta baya lulunhagan nin maigot na pagsingha?
Aw dae man baya pagkilhaga an kupot na kamot,
Minalinga kaiyan kun minsan sa hurulnakang kulapos.

Makangisihon man daw hilingon an batad na kuyakot,
sa lipot kan nagsusungaw na kahimsaan,
bagang sugok na lapaon, minatiprak kun saen,
ta sa paghuna sadire niya an tukawang lukot,
na binanigan kan mga diyaryog luma,
ta naghuhuna kamo, siya turog?
Oy, dae man baya pagsinghalan an hugak!
Ta tibaad sa kahigosan kaini minasipnga
an makusog na pamukaw sa matang sagin turog.

Paolia baya, ta huhusayon ta an kinutkutan,
Hilnga an kubal sa palad nin mahugak:
Kinurumulan na kan bagwis na alipayon,
ta an paus-os prente, naglupad nin palik-ad,
sa paghiling niya baya an daghan an pansalong rakdag.
Nagtuturo na an likidong bunghay sa ginhawa,
Sabay sa paglukot kan panyolito, an kulangot dukot.
Makulog man an payo, mainit an mata,
Kalinturadong parupagulong, nalingaw kan imbong!

Kategorya:Mga rawitdawit